## Rješenje kojim se društvu Blue Magic Limited, PO Box 858, 5 Bond Street, St. Helier, Jersey, JE4 0YU Channel Islands, odobrava objavljivanje ponude za preuzimanje javnog dioničkog društva Hotel Kompas d.d., Dubrovnik

### NN 139/2006 (22.12.2006.), Rješenje kojim se društvu Blue Magic Limited, PO Box 858, 5 Bond Street, St. Helier, Jersey, JE4 0YU Channel Islands, odobrava objavljivanje ponude za preuzimanje javnog dioničkog društva Hotel Kompas d.d., Dubrovnik

# HRVATSKA AGENCIJA ZA NADZOR FINANCIJSKIH USLUGA

**3148**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva društva BLUE MAGIC LIMITED, PO Box 858, 5
Bond Street, St. Helier, Jersey, JE4 0YU Channel Islands, zastupanog po
punomoćniku, trgovačkom društvu HYPO ALPE-ADRIA-BANK d.d., Zagreb, Koturaška 47,
koje zastupaju ovlašteni zaposlenici, za odobrenje objavljivanja ponude za
preuzimanje javnog dioničkog društva HOTEL KOMPAS d.d., Dubrovnik, Kralja
Zvonimira 56, na sjednici održanoj 14. prosinca 2006. godine, donijela je

## RJEŠENJE

1. Društvu BLUE MAGIC LIMITED, PO Box 858, 5 Bond Street, St. Helier, Jersey,
JE4 0YU Channel Islands, odobrava se objavljivanje ponude za preuzimanje javnog
dioničkog društva HOTEL KOMPAS d.d., Dubrovnik, Kralja Zvonimira 56.
2. Ovo Rješenje objavit će se u »Narodnim novinama«.

```
Obrazloženje
```

I) Društvo BLUE MAGIC LIMITED, PO Box 858, 5 Bond Street, St. Helier, Jersey,
JE4 0YU Channel Islands (dalje u tekstu: Ponuditelj), zastupano po punomoćniku,
trgovačkom društvu HYPO ALPE-ADRIA-BANK d.d., Zagreb, Koturaška 47, koje
zastupaju ovlašteni zaposlenici, podnijelo je Hrvatskoj agenciji za nadzor
financijskih usluga (dalje u tekstu: Agencija), 27. listopada 2006. godine,
temeljem odredbe članka 13. stavak 1. Zakona o preuzimanju dioničkih društava
(dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva HOTEL KOMPAS d.d., Dubrovnik, Kralja Zvonimira 56
(dalje u tekstu: Izdavatelj) i dokumentaciju u privitku.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, utvrđeno je da je dokumentacija nepotpuna,
u smislu odredbe članka 12. stavak 2. Zakona, pa je Agencija pismenima od 6. i
24. studenoga 2006. godine, od Ponuditelja tražila njezinu izmjenu i dopunu.
Ponuditelj je dokumentaciju uz Zahtjev za odobrenje objavljivanja ponude za
preuzimanje, dopunjavao i ispravljao podnescima od 22. studenoga i 4. prosinca
2006. godine.
II) Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 42.637.200,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu travnju, svibnju i lipnju 2006. godine, imao
više od 100 dioničara.
III) Obveza objavljivanja ponude za preuzimanje, sukladno odredbi članka 37.
stavak 1., a u svezi s odredbom članka 4. stavak 1. Zakona, nastala je za
Ponuditelja 29. rujna 2006. godine, stjecanjem 47.929 dionica, odnosno 11,24%
učešća u temeljnom kapitalu Izdavatelja, što daje 11,24% od ukupnog broja
glasova koje daju dionice Izdavatelja s pravom glasa, temeljem Ugovora o prodaji
dionica sklopljenog između Ponuditelja i društva HYPO ALPE-ADRIA CONSULTANTS
GmbH, Klagenfurt, Alpen-Adria Platz 1, Austrija, nakon kojeg stjecanja
Ponuditelj raspolaže s 403.460 dionica, odnosno 94,63% učešća u temeljnom
kapitalu Izdavatelja, što daje 94,63% od ukupnog broja glasova koje daju dionice
Izdavatelja s pravom glasa.
IV) Cijena po kojoj Ponuditelj nudi otkup dionica u ponudi za preuzimanje iznosi
110,00 kuna po dionici. Prema podacima dostup­nima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Izdavatelja s pravom glasa u
razdoblju od jedne godine prije dana objavljivanja ponude za preuzimanje niža je
od ponuđene cijene. Prema podacima Zagrebačke burze d.d., Zagreb i Varaždinske
burze d.d., Varaždin, dostavljenim na zahtjev Agencije (u predmetu: Klasa:
450-08/06-13/96), na Zagrebačkoj burzi i Varaždinskoj burzi u zadnja tri mjeseca
prije nastanka obveze objavljivanja ponude za preuzimanje nije bilo trgovine
dionicama Izdavatelja, niti kroz trgovinski sustav niti putem dražbi, te je
utvrđeno da je cijena izražena u ponudi za preuzimanje u iznosu od 110,00 kuna
po dionici, utvrđena u skladu s odredbama članka 15. stavci 3. – 6. Zakona.
V) Ponuditelj raspolaže s 403.460 redovnih dionica Izdavatelja, a temeljni
kapital Izdavatelja podijeljen je na 426.372 redovne dionice, svaka u nominalnom
iznosu od 100,00 kuna. Novčana sredstva potrebno je osigurati sukladno odredbi
članka 9. stavak 1. Zakona, za plaćanje preostalih 22.912 dionica Izdavatelja s
pravom glasa, u iznosu od najmanje 2.520.320,00 kuna. Uvidom u Ugovor o oročenom
garantnom depozitu broj 8310145121, koji su 26. listopada 2006. godine, sklopili
Ponuditelj i PRIVREDNA BANKA ZAGREB d.d., Zagreb, Račkoga 6 te potvrdu PRIVREDNE
BANKE ZAGREB d.d., Zagreb, Račkoga 6, od 26. listopada 2006. godine, utvrđeno je
da je Ponuditelj uplatom na depozitni račun broj 839520 osigurao sredstva u
iznosu od 2.575.213,00 kuna.
VI) Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06).
VII) Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u točki 1. izreke.
VIII) Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/49
Urbroj: 326-111/06-6
Zagreb, 14. prosinca 2006.

Predsjednik Uprave
**Ante Samodol**, v. r.

Rješenje, NN 139/2006-3148
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)